དར་རྩེ་མདོ་ནས་རྒྱ་ཡིག་ཆེད་སྦྱོང་གི་སློབ་གྲྭ་ཆུང་འབྲིང་གི་སྒོ་ཐེམ་ལ་ཞུགས་ནས་རྒྱ་ཡིག་གི་རྨང་གཞི་བཞག་པའི་དུས་མཚུངས་སུ།ཁོ་མོར་ལྷན་སྐྱེས་སུ་ཡོད་པའི་སྐད་གསང་སྙན་མོ་དེས་མ་འོངས་བགྲོད་ལམ་རིང་མོར་ཁ་ཕྱོགས་གསལ་པོར་བསྟན་ཏེ་རོལ་དབྱངས་ཆེད་སྦྱོང་གི་སློབ་གྲྭ་ཞིག་ལ་ཞུགས་རྒྱུའི་འདུན་པ་འཆངས།སློབ་འབྲིང་མཐར་ཕྱིན་རྗེས་སི་ཁྲོན་རོལ་དབྱངས་སློབ་གླིང་དང་བཅིངས་འགྲོལ་དམག་སྒྱུ་རྩལ་སློབ་གླིང་ནས་དེང་རབས་རོལ་དབྱངས་སྐོར་ལ་ཆེད་སྦྱོང་བྱས་པའི་གོ་སྐབས་ཐོབ་ནས་ཁོ་མོའི་མི་ཚེ་དེ་གླུ་དབྱངས་དང་འགྲོགས་པའི་གོམ་ཁ་ཐོག་མར་བསྒྱུར་བ་རེད།ཨ་རྣམ་ཟླ་བ་སྒྲོལ་མར་ཕུལ་དུ་བྱུང་བའི་རོལ་དབྱངས་སྒྱུ་རྩལ་དང་སྙན་འཇེབས་ཀྱི་སྐད་གསང་འཛོམས་པས་མ་ཚད།སྐྱེས་གཟུགས་ལེགས་ཤིང་བཞིན་རས་མཛེས་ལ་ལྟ་ན་སྡུག་པའི་མཛངས་མའི་ཡོན་ཏན་གྱིས་བརྒྱན་པས་མཛེས་མའི་ལུང་པ་ན་མཛེས་མ་རེ་ཡོད་མྱོང་ན་མཛེས་མ་འདི་ཚོ་དོན་གྱིས་མཛེས་མ་རེ་ལོས་ཡིན་སྙམ།